Akademický senát

25.02.2019

**Návrh na zriadenie vecného bremena na pozemkoch vo vlastníctve STU v prospech spoločnosti Dopravný podnik Bratislava, akciová spoločnosť**

Predkladá: **prof. Ing. Robert Redhammer, PhD.**

 rektor

Vypracoval: **Ing. Dušan Faktor**

kvestor

Zdôvodnenie: Postup v zmysle ustanovenia § 9 ods. 1 písm. i) v spojení s ustanovením § 17 ods. 1 zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov na základe žiadosti spoločnosti Dopravný podnik Bratislava, akciová spoločnosť o zriadenie vecného bremena s cieľom uloženia kábla prípojky elektriny na pozemkoch vo vlastníctve Slovenskej technickej univerzity v Bratislave v katastrálnom území Staré Mesto potrebného na prevádzkovanie rýchlonabíjacích staníc pre autobusy s elektrickým pohonom.

Návrh uznesenia: Akademický senát Slovenskej technickej univerzity v Bratislave schvaľuje návrh rektora na zriadenie vecného bremena na pozemkoch vo vlastníctve Slovenskej technickej univerzity v Bratislave (zapísaných na LV č. 8937 k. ú. Staré Mesto: parc. č. 21739/11 a parc. č. 21738/4) v prospech Dopravný podnik Bratislava, akciová spoločnosť, so sídlom Olejkárska 1, 814 52 Bratislava, IČO: 00492736, zapísaná v Obchodnom registri Okresného súdu Bratislava I, oddiel: Sa, vložka č.: 607/B a odporúča materiál predložiť na vyjadrenie predchádzajúceho písomného súhlasu Správnej rade STU v Bratislave.

**Dôvodová správa**

1. Slovenská technická univerzita v Bratislave (ďalej len „STU“) bola zo strany spoločnosti Dopravný podnik Bratislava, akciová spoločnosť, so sídlom Olejkárska 1, 814 52 Bratislava, IČO: 00492736, zapísaná v Obchodnom registri Okresného súdu Bratislava I, oddiel: Sa, vložka č.: 607/B (ďalej len „Dopravný podnik Bratislava“) požiadaná o uzatvorenie zmluvy o zriadení vecného bremena v prospech Dopravný podnik Bratislava, a to za účelom uloženia kábla prípojky elektriny (ďalej len „Uloženie kábla“) potrebného na prevádzkovanie rýchlonabíjacích staníc pre autobusy s elektrickým pohonom.
2. Uloženie kábla bude umiestnené na pozemkoch vo vlastníctve STU zapísaných na LV č. 8937 vedenom Okresným úradom Bratislava, katastrálny odbor, pre okres Bratislava I, obec BA-m.č. STARÉ MESTO, k. ú. Staré mesto ako:
* parcela reg. „C“ evidovaná na katastrálnej mape ako parc. č. 21739/11 – ostatná plocha o celkovej výmere 28 m2,
* parcela reg. „C“ evidovaná na katastrálnej mape ako parc. č. 21738/4 – zastavaná plocha a nádvorie o celkovej výmere 372 m2

(ďalej len „Pozemky“). Zásah do Pozemkov je minimálny, o výmere len niekoľko metrov.

1. Pozemky sa nachádzajú pred starou budovou FCHPT na Kollárovom námestí a sú v užívaní Fakulty chemickej a potravinárskej technológie STU (príloha).
2. STU umožnením Uloženia kábla pomáha a prispieva k:
* zníženiu emisií pri prevádzke autobusových liniek v environmentálne zaťažených mestských častiach a rovnako aj v relaxačných zónach. Vzhľadom na počet najazdených kilometrov je miera znečistenia exhalátmi a hlukom pri elektrobusoch výrazne nižšia voči vozidlám s konvenčným pohonom. Zníženie znečisťujúcich látok v doprave pomocou elektrobusov je nezanedbateľným prínosom aj vzhľadom na medzinárodné záväzky zriaďovateľa – mesta Bratislava, konkrétne pri plnení Dohovoru starostov a primátorov.
* zníženiu hlukovej záťaže,
* využitiu moderného a perspektívneho spôsobu hromadnej dopravy osôb,
* zníženiu energetickej náročnosti aj vplyvom možnosti rekuperácie energie pri brzdení,
* zvýšeniu kultúry cestovania v nehlučnom a k prírode šetrnom autobuse,
* zníženiu závislosti na ropných produktoch (PHM, oleje, mazivá),

Pre FCHPT STU je to dobrá propagácia rozvoja modernej a environmentálnej dopravy, keďže stanica by sa nachádzala v jej tesnej blízkosti.

1. Vecné bremeno bude zriadené podľa geometrického plánu a bude odplatné sumou určenou znaleckým posudkom. Geometrický plán bude vyhotovený na náklady Dopravný podnik Bratislava a znalecký posudok nechá vypracovať STU na náklady Dopravný podnik Bratislava.